Գիրքը շարադրված էր այնպես, որ ընթերցողն ամբողջապես անձնատուր էր լինում այն հուզումներին, որոնցով տոգորված էր հեղինակի մարդասեր և զգայուն հոգին: Այն միջոց էր՝ իրականությունը ներկայացնելու և հայության բողոքի ճիչը հասցնելու լուսավորյալ աշխարհի ոչ միայն ուղեղներին, այլ նաև սրտերին: Հիրավի, անգլիախոս ժողովուրդներին հայկական խնդրի մասին պատկերացում տալու համար ամփոփ ու միաժամանակ ճշգրիտ, հեղինակավոր անձանց թանկարժեք վկայություններ պարունակող մի գիրք էր դա: Հեղինակն իր բերած բոլոր տեղեկություններն ու փաստերը քաղել էր բացառապես անգլիացի և ամերիկացի ճանապարհորդների և միսիոներների գրառումներից: Հենց այս հանգամանքն էր Գրինի աշխատությունը մեծապես համոզիչ դարձրել անգլիախոս հասարակության համար, ինչով և դիվանագիտության վրա ճնշում գործադրելու նպատակով հանրային զորեղ կարծիք էր ստեղծվել: